**Τομέας Άμυνας και Ασφάλειας (Τ.ΑΜ.ΑΣ.)**

**Ακαδημαϊκός Επιβλέπων: Καθηγητής Χάρης Παπασωτηρίου**

Ο Τομέας Άμυνας και Ασφάλειας (Τ.ΑΜ.ΑΣ.) απαρτίζεται από τις παρακάτω ερευνητικές ομάδες:

* **Ομάδα Διακυβέρνησης του χώρου Σένγκεν**

**Συντονιστής: Μάρκος Παπακωνσταντής**

Ο χώρος Σένγκεν αποτελεί μια πραγματικότητα όπου σε μια λέξη εμπεριέχονται σύνθετα δεδομένα: φυσικός χώρος χωρίς έλεγχο των προσώπων στα εσωτερικά σύνορα, εξωτερικά σύνορα εποπτευόμενα από οργανισμούς της ΕΕ και από έξυπνα συστήματα πληροφοριών, κοινούς κανόνες διέλευσης, κοινές θεωρήσεις εισόδου, βιομετρικά διαβατήρια. Το άθροισμα των κανόνων και των διαδικασιών που διέπει τη συνεργασία μεταξύ των κρατών μελών και των αρμόδιων οργανισμών, φορέων και υπηρεσιών της ΕΕ με σκοπό την ανεμπόδιστη λειτουργία του χώρου, αποτελεί ένα από τα σημαντικότερα και πλέον αναγνωρίσιμα επιτεύγματα της ευρωπαϊκής ολοκλήρωσης. Τα δε οφέλη αυτής της συνεργασίας δεν περιορίζονται μόνο στη διευκόλυνση των μετακινήσεων μεταξύ των κρατών μελών του χώρου χωρίς γραφειοκρατικούς περιορισμούς και χωρίς να διακυβεύεται η δημόσια τάξη και η εσωτερική ασφάλεια, αλλά επεκτείνονται και στην οικονομική ανάπτυξη, στην εμβάθυνση των σχέσεων μεταξύ των Ευρωπαίων πολιτών, καθώς και στην πολιτιστική ανάπτυξη. Το «κλειδί» της επιτυχούς διαχείρισης του χώρου Σένγκεν κρύβεται στην αμοιβαία εμπιστοσύνη μεταξύ των κρατών μελών του σχετικά με την ικανότητά τους να εφαρμόζουν πλήρως τα κοινά πρότυπα και τους κανόνες που καθιστούν δυνατή την άρση των ελέγχων στα εσωτερικά σύνορα.

Η εμπιστοσύνη στη λειτουργία του χώρου Σένγκεν έχει κλονιστεί σοβαρά τα τελευταία χρόνια με αφορμή τις προσφυγικές ροές. Αποτέλεσμα της ανάγκης να διαφυλαχθεί περαιτέρω από κινδύνους που δύνανται να κλονίσουν το θεμελιώδες δικαίωμα της ελεύθερης κυκλοφορίας εντός της ΕΕ, στο πλαίσιο του Νέου Ευρωπαϊκού Συμφώνου για τη Μετανάστευση και το Άσυλο, η Επιτροπή προτίθεται να παρουσιάσει στο αμέσως επόμενο διάστημα κανόνες εστιάζοντας, όμως, κυρίως την προσοχή της στην περαιτέρω διαχείριση των εξωτερικών κανόνων.

Σκοπός της ομάδας Σένγκεν είναι να εξετάσει το σύνολο των κινδύνων που απειλούν τον χώρο και σχετίζονται με το οργανωμένο έγκλημα, την τρομοκρατία και τη διαχείριση των εξωτερικών συνόρων. Θα εξετάσει το σύνολο του κεκτημένου Σένγκεν προκειμένου να εντοπίσει υφιστάμενα και δυνητικά τρωτά σημεία και θα εισηγηθεί μία σειρά προτάσεων με σκοπό την ενίσχυση της συνεργασίας των ευρωπαίων εταίρων και της έμπρακτης αλληλεγγύης την οποία οφείλουν να επιδεικνύουν σε περιπτώσεις κρίσης όπως αυτή του 2015.

* **Ομάδα Γεωπολιτικής Δικτύων και Υποδομών**

**Συντονιστής: Γρηγόρης Πατρικάκος**

Η ερευνητική ομάδα, ως κύριο στόχο της, έχει την εξέταση και ανάλυση των διεθνών και περιφερειακών ενεργειακών, τηλεπικοινωνιακών και μεταφορικών δικτύων, καθώς και των υποδομών που τα συνοδεύουν στα πλαίσια του διεθνούς συστήματος. Θα παρουσιαστούν οι κυριότερες επενδύσεις παγκοσμίως στους τομείς αυτούς, καθώς και οι συνέπειες που επιφέρουν σε κρατικές οντότητες, περιφερειακά υποσυστήματα και το διεθνές τεχνολογικό περιβάλλον σε πολιτικό, διπλωματικό, θεσμικό, στρατιωτικό, οικονομικό και περιβαλλοντικό επίπεδο.

* **Ομάδα Εθνικής Ασφάλειας και Διαχείρισης Κρίσεων**

**Συντονιστής: Νίκος Παπαναστασόπουλος**

**Βοηθός συντονιστή: Δημήτρης Νίκας**

Η ομάδα Εθνικής Ασφάλειας και Διαχείρισης Κρίσεων έχει ως αντικείμενο έρευνας τον χειρισμό κρίσεων σε διακρατικό και διεθνές επίπεδο. Mελετά την έννοια της κρίσης σε θεωρητικό – στρατηγικό, θεσμικό και πρακτικό επίπεδο, αναλύοντας όλες τις διαστάσεις και τις πτυχές που εγείρει η εμφάνιση και η αναγκαιότητα πρόληψης και διαχείρισης αυτής. Το σημερινό σύνθετο διεθνές περιβάλλον, η αστάθεια στην ευρύτερη περιοχή εθνικού ενδιαφέροντος και η ιστορικά συχνή εμπλοκή της χώρας μας σε κρίσεις, καθιστούν το όλο αντικείμενο ιδιαίτερα ενδιαφέρον και επιβάλλουν την επιστημονική προσέγγιση, με χρήση αναλυτικών εργαλείων από το πεδίο της επιστήμης και της ζώσας πραγματικότητας, καθώς και τον εμπλουτισμό της με την στρατιωτική – στρατηγική εμπειρία και ανάγνωση. Κατά το προηγούμενο ακαδημαϊκό έτος (2020-2021) η ομάδα εξέδιδε ενημερωτικό δελτίο ενώ οργάνωσε συζήτηση για τη στρατηγική κουλτούρα της Ελλάδος, στο πλαίσιο των 200 ετών από την έναρξη της Ελληνικής Επανάστασης.

**Τομείς έρευνας:**

* Γνωσιοθεωρία εθνικής ασφάλειας και διαχείρισης Κρίσεων.
* Lessons learned από κράτη και διεθνείς οργανισμούς.
* Μελέτες περιπτώσεων (case-studies).
* Παρακολούθηση τρεχουσών εξελίξεων σε παγκόσμιο και περιφερειακό επίπεδο.
* Αποδελτίωση ξενόγλωσσης και ελληνικής βιβλιογραφίας.
* Θεωρία παιγνίων και προσομοίωση.
* Θεσμικό σύστημα χειρισμού κρίσεων εθνικής ασφάλειας.
* Διαχείριση ασφάλειας πληροφοριών και προστασία κρίσιμων υποδομών.
* Τρομοκρατία – ασύμμετρες απειλές και εθνική ασφάλεια.
* **Ομάδα Ναυτικής Στρατηγικής και Θαλάσσιας Ασφάλειας**

**Συντονιστής: Σπυρίδων Μαζαράκης**

Η Ομάδα Ναυτικής Στρατηγικής και Θαλάσσιας Ασφάλειας δημιουργήθηκε το 2014 με σκοπό την μελέτη και ανάλυση θεμάτων που εξελίσσονται στο θαλάσσιο περιβάλλον.

Η έρευνα της ομάδας Ναυτικής Στρατηγικής και Θαλάσσιας Ασφάλειας βασίζεται σε δύο διακριτούς αλλά αλληλοσυμπληρούμενους θεωρητικούς πυλώνες. Ο πρώτος πυλώνας εστιάζει στην Ναυτική Στρατηγική ως την, παραδοσιακά νοούμενη, θεωρία της στρατιωτικής χρήσης των ναυτικών δυνάμεων ενός κράτους προς εκπλήρωση των εθνικών αντικειμενικών σκοπών του. Ο δεύτερος πυλώνας, αυτός της Θαλάσσιας Ασφάλειας, επικεντρώνεται στο σύνολο των απειλών που λαμβάνουν χώρα στο θαλάσσιο περιβάλλον (όπως η λαθραία μετακίνηση προσώπων και υλικών, η πειρατεία, η τρομοκρατία, το οργανωμένο έγκλημα και η υποβάθμιση του θαλασσίου περιβάλλοντος) και υπονομεύουν την αίσθηση κοινωνικής, οικονομικής και εσωτερικής ασφάλειας ενός κράτους. Η παράλληλη μελέτη των θεμάτων που εντάσσονται στους ανωτέρω δύο πυλώνες δίνουν μια ολοκληρωμένη και σφαιρική αντίληψη επί των απειλών και προκλήσεων που προέρχονται ή διαδραματίζονται στο θαλάσσιο πεδίο ώστε να είναι εφικτή η εκπόνηση προτάσεων προς ένα πιο ασφαλές θαλάσσιο περιβάλλον.

Οι σκοποί της ομάδας είναι:

* Η θεωρητική κατάρτιση των μελών στις έννοιες της Ναυτικής Στρατηγικής και της Θαλάσσιας ασφάλειας.
* Η εκπαίδευση των μελών στην έρευνα πρωτογενών πηγών.
* Η συγγραφή επιστημονικών κειμένων.
* Η δημιουργία ενός πλαισίου ανταλλαγής απόψεων για την προώθηση και αναβάθμιση των ερευνητικών πεδίων της Ναυτικής Στρατηγικής και της Θαλάσσιας Ασφάλειας.

* **Ομάδα Στρατηγικής Κουλτούρας**

**Συντονιστής: Σπύρος Κατσούλας**

Η μελέτη της στρατηγικής κουλτούρας παρουσιάζει μεγάλη ανάπτυξη τα τελευταία χρόνια προσελκύοντας το ενδιαφέρον της διεθνούς βιβλιογραφίας. Βασίζεται στην υπόθεση ότι διαφορετικές συλλογικές οντότητες σκέφτονται και δρουν με διακριτό τρόπο σε ζητήματα στρατηγικής. Η στρατηγική κουλτούρα ορίζεται ως το σύνολο των πεποιθήσεων, νοοτροπιών και προτιμώμενων τρόπων συμπεριφοράς μίας συλλογικής οντότητας γεωγραφικά εντοπισμένης και με κοινή ιστορική εμπειρία.

Σκοπός της Ομάδας Στρατηγικής Κουλτούρας είναι να εξεταστούν παραδείγματα από τη διεθνή βιβλιογραφία καθώς και να αναλυθεί σε βάθος η ελληνική στρατηγική κουλτούρα. Η μελέτη της έννοιας της στρατηγικής κουλτούρας θα συμβάλλει στην καλύτερη κατανόηση της διεθνούς πολιτικής αλλά και της στρατηγικής συμπεριφοράς της Ελλάδας.

* **Ομάδα Η Αφρική στο διεθνές σύστημα**

**Συντονιστής: Γρηγόρης Πατρικάκος**

Η ερευνητική ομάδα της Αφρικής, θα προσπαθήσει να ενισχύσει το ενδιαφέρον(κοινωνικό, επιχειρηματικό, θεσμικό) για τα αφρικανικά δομικά και συστημικά φαινόμενα και να βοηθήσει στη μείωση ενός μεγάλου ακαδημαϊκού και ερευνητικού κενού στις Αφρικανικές Σπουδές στην Ελλάδα. Θα ασχοληθεί με πέντε κυρίαρχα πεδία για την μελέτη της Αφρικανικής Ηπείρου, με τομεακή και γεωγραφική κατηγοριοποίηση. Ενδεικτικά, αυτά θα σχετίζονται με την αποικιοκρατική περίοδο, την μετα-αποικιοκρατική περίοδο και την ανεξαρτησία και κρατικογέννεση πολλών αφρικανικών χωρών, τους εσωτερικούς και εξωτερικούς παράγοντες που καθορίζουν τους αναπτυξιακούς ρυθμούς των αφρικανικών κοινωνιών και οικονομιών, τον ρόλο και την επίδραση των Μεγάλων και Περιφερειακών Δυνάμεων για την επίτευξη ασφάλειας και σταθερότητας και την προσπάθεια αναζήτησης Υψηλής Στρατηγικής και Γεωπολιτικής αναβάθμισης των αφρικανικών κρατών, στα πλαίσια του ευμετάβλητου και περίπλοκου Διεθνούς Συστήματος.

* **Ομάδα Νομικών Θεμάτων**

**Συντονιστές: Φίλιππος Κοντιζάς και Χρήστος Τσιαχρής (στρατιωτικοί δικαστές)**

Η ομάδα Νομικών Θεμάτων του Τομέα Αμυντικών Θεμάτων του Ι.ΔΙ.Σ. έχει στόχο να συνδέσει επίκαιρα ζητήματα των διεθνών σχέσεων με την νομική τους διάσταση και την επίδραση που έχει σε αυτά το πεδίο του Διεθνούς Δικαίου. Θέματα, όπως το νομικό υπόβαθρο της Διοίκησης και λειτουργίας των Ενόπλων Δυνάμεων και των Σωμάτων Ασφαλείας, η σύγχρονη οριοθέτηση όρων όπως π.χ. ο Κυβερνοπόλεμος, καθώς και οι νομικές όψεις ζητημάτων όπως η Εφεδρεία, η Εθνοφυλακή, ο

Κοινοβουλευτικός Έλεγχος και Εποπτεία των Υπηρεσιών Πληροφοριών, η Συγκριτική Δικαιϊκή Ανάλυση μεταξύ δυτικών εννόμων τάξεων αποτελούν, ενδεικτικά, το πεδίο ενδιαφέροντος της ομάδας, μέσα από τις ερευνητικές εργασίες των μελών που επιθυμούν να ενταχθούν σε αυτή.